Viranomaiset ovat myöntäneet, että kommunikaatio-ongelmat johtivat tilanteen kiristymiseen Yhdysvaltain Georgiassa viime viikolla.

Poliisi ampui 87-vuotiasta isoäitiä etälamauttimella pidätystilanteen yhteydessä Yhdysvaltain Georgiassa viime viikolla, kertoo CNN.

Tapaukseen liittyvä video on nähtävissä jutun yläosassa.

Tapahtumasarja käynnistyi, kun Chatsworthin pikkukaupungin poliisi sai ilmoituksen iäkkäästä naisesta, joka liikkui lapsille ja nuorille iltapäivätoimintaa järjestävän keskuksen läheisessä metsässä veitsi kädessään.

– Pyöräilyreitillä kävelee nainen, hänellä on veitsi, eikä hän lähde pois. Hän sanoi minulle, ettei puhu englantia, ja nyt hän kävelee veitsen kanssa ylös polkua minua kohti, soittaja ilmoitti hätäkeskukseen.

– Näyttää siltä, kuin hän kävelisi ympäriinsä etsien jotakin, kasvillisuutta leikattavaksi, tai jotakin. Hänellä on myös kassi, iltapäivätoimintaa järjestävässä Boys & Girls Club -järjestössä työskentelevä soittaja jatkoi.

Hän kuitenkin mainitsi, ettei nainen vaikuttanut uhkaavalta.

Etälamauttimella rintaan

Paikalle saapui kolme poliisia, jotka löysivät naisen pian. Poliisiraportin mukaan he käskivät naista toistuvasti pudottamaan veitsensä, mihin nainen ei reagoinut.

– Hänen käytöksensä oli rauhallista, jopa silloin kun aseemme olivat esillä, yksi poliiseista kertoi raportissa CNN:n mukaan.

Poliisit yrittivät näyttää naisille eleillä, mitä he halusivat hänen tekevän. Tämäkään ei tehonnut, vaan nainen alkoi kävellä poliiseja kohti veitsi kädessään.

Kun nainen oli vajaan viiden metrin päässä poliiseista, yksi heistä laukaisi etälamauttimen, jonka nuolet osuivat naista rintaan. Sen jälkeen poliisit auttoivat naisen jaloilleen ja panivat hänet käsirautoihin.

Samoihin aikoihin paikalle ilmaantui nainen, joka kertoi olevansa 87-vuotiaan miniä. Hänen mukaansa naisella on tapanaan vaellella metsässä etsimässä ja keräilemässä voikukkia, joita hän mielellään panee aviomiehelleen valmistamaan salaattiin.

Vastaa syytteisiin myöhemmin

ABC:n paikallisen tv-kanavan mukaan pidätetty isoäiti Martha al-Bishara joutui viettämään viikonlopun sairaalassa vammojensa ja kaatumisesta aiheutuneen selkäkivun vuoksi.

Hänen lapsenlapsensa Martha Douhne kertoi kanavalle isoäitinsä olevan kotoisin Syyriasta. Naisen äidinkieli on arabia, eikä hän puhu englantia. CNN:n mukaan al-Bishara kärsii myös dementiasta.

Poliisi on kertonut käyttäneensä ”vähäisimpiä mahdollista voimakeinoja” saadakseen tilanteen haltuunsa. Viranomaiset ovat kuitenkin myöntäneet, että tilanteen kiristymisen syynä olivat kommunikaatio-ongelmat.

Douhnen mukaan on vaikea uskoa, että hänen isoäitinsä olisi uhka kenellekään siinä määrin, että tämä tarvitsisi taltuttaa etälamauttimilla ja käsiraudoilla.

– Kun paikalla oli kolme tai neljä poliisia, luulen, että hänet olisi saatu kontrolliin myös jollakin muulla tavalla, Douhne sanoi.

Chatsworthin Boys & Girls Clubin Facebook-sivuille on ilmaantunut tapauksen julkisuuteen tulon jälkeen paheksuvia viestejä.

– Emme ainoastaan elä maassa, jossa poliisit pelkurimaisesti tainnuttavat 87-vuotiaan naisen, joka on keräilemässä kukkia. Yhteiskuntamme on rappeutunut siihen pisteeseen, jossa Boys & Girls Clubilta soitetaan hänestä poliisille, koska ”hänellä on veitsi”, kirjoitti muun muassa Bruce McDougall -niminen kommentoija.

Martha al-Bishara joutuu myöhemmin vastaamaan syytteisiin luvattomasta läpikulusta sekä viranomaisen vastustamisesta.